Тэарэтычныя навыкі, якія дала сярэдняя спецыяльная навучальная ўстанова, Алена Міхайлаўна адточвала на практыцы працэдурнай медсястрой у аддзяленнях, дзяжурыла на кругласутачным посце, працавала з доктарам на прыёме. З асаблівай удзячнасцю галоўная медсястра ўзгадвае прафесіянала і чалавека вялікай душы доктара Рамана Валюшкіна (на жаль ён рана пайшоў з жыцця), якому асістыравала ў хірургічным аддзяленні Бягомльскай бальніцы. Гэта была сапраўдная школа, якой не атрымаеш ні на адных курсах. Добра ставіліся да маладзенькай медсястры і калегі. У кожнага з прадстаўнікоў старэйшага пакалення медыкаў была свая тактыка. Адны апякалі і самі стараліся зрабіць складаныя маніпуляцыі, іншыя, наадварот, казалі: “Ідзі і рабі, вучыся”. Зараз жанчына ўдзячна і першым, і другім.